दिल्ली: बाइक सवार बदमाशों ने की सरेआम युवक की हत्या, आरोपी फरार  
पुलिस आरोपियों की तलाश में जुटी
सरेआम हुई थी युवक की हत्या
हत्या करने के बाद मौके से फरार हुए थे आरोपी
नार्थ-वेस्ट दिल्ली (Delhi Police) के शालीमार बाग इलाके में रविवार शाम को एक युवक की बाइक सवार बदमाशों ने गोली मारकर हत्या कर दी. घटना को अंजाम देने के बाद आरोपी युवक मौके से फरार हो गए. मामले की जानकारी मिलने के बाद मौके पर पहुंची पुलिस (Delhi Police) ने घायल युवक को पास के अस्पताल में भर्ती कराया जहां डॉक्टरों ने उसे मृत घोषित कर दिया. पुलिस (Delhi Police) ने मृतक की पहचान 22 वर्षीय मोहित के रूप में की गई है. पुलिस (Delhi Police)  ने  शव को पोस्टमार्टम के लिए बाबू जगजीवन राम अस्पताल की मोर्चरी में सुरक्षित रखवा दिया है. पुलिस (Delhi Police) मामला दर्ज कर बदमाशों की तलाश कर रही है. मामले की जांच कर रहे पुलिस अधिकारी ने आरोपियों की पहचान के लिए घटनास्थल के आसपास लगे सीसीटीवी कैमरे की फुटेज निकाली है. जिसकी जांच के बाद पुलिस आरोपियों की पहचान करेगी.
पुलिस अधिकारी ने बताया कि मोहित परिवार के साथ लोहिया कैम्प, शालीमार बाग इलाके में रहता था. वह प्राइवेट काम करता था. रविवार को जब वह अपने इलाके में अकेला था. तभी 3 बदमाशों ने उसके पास आकर हाथपाई की और इस बीच उनमें से एक ने मोहित को गोली मार दी. गोली की आवाज सुनकर जब तक लोग मौके पर पहुचे तब तक बदमाश फरार हो गए थे. पुलिस अधिकारी के अनुसार शुरुआती जांच में यह आपसी रंजिश का मामला है.
गौरतलब है कि इस तरह का यह कोई पहला मामला नहीं है. इससे पहले राजधानी दिल्ली के जामिया नगर के बटला हाउस इलाके में मेरठ से जिला पंचायत सदस्य की गोली मारकर हत्या कर दी गई थी. 35 साल का जिला पंचायत सदस्य दिलशाद पेशे से प्रॉपर्टी डीलर था. वह बहुजन समाजवादी पार्टी (बसपा) से जुड़ा था. पुलिस के मुताबिक हेलमेट पहने बाइक सवार 2 बदमाशों ने दिलशाद पर 4 गोलियां चलाई और मौके से फरार हो गए थे. दिलशाद खान मेरठ के सठला से जिला पंचायत सदस्य थे.
दिलशाद खान के परिवार वालों के मुताबिक रमजान के दौरान दिलशाद का गांव के ही लोगों से झगड़ा हुआ था, जिसके बाद उसके ऊपर मुकदमा भी दर्ज हुआ था. वह तिहाड़ जेल भी गया था. तिहाड़ में वह 28 दिन रहा और 10 दिन पहले ही जेल से छूटकर वापस आया था. पुलिस ज़मीन विवाद के एंगल से भी मामले की जांच कर रही थी.